সোমবারই উত্তরবঙ্গ সফরে মুখ্যমন্ত্রী! কী কী কর্মসূচি রয়েছে?

ওয়েব ডেস্ক: গত কয়েকদিন আগে বন্যা ও ভূমিধসে বিপর্যস্ত হয়ে গিয়েছিল উত্তরবঙ্গ। তাই পুজোর কার্নিভাল শেষ করেই মুখ্যমন্ত্রী মমতা বন্দ্যোপাধ্যায় উত্তরবঙ্গে পৌঁছে বিপর্যয় মোকাবিলার জন্য তৎপরতার সঙ্গে ব্যবস্থা গ্রহন করেছিলেন। ফেরার সময় জানিয়ে এসেছিলেন, অল্প সময়ের ব্যবধানেই আবার পরিস্থিতি সরেজমিনে খতিয়ে দেখতে আসবেন। তাই পরিস্থিতি খতিয়ে দেখতে সোমবার ফের উত্তরবঙ্গ সফরে যাচ্ছেন মুখ্যমন্ত্রী মমতা বন্দ্যোপাধ্যায়। কলকাতা থেকে বাগডোগরা বিমানবন্দরে নামার পরই মুখ্যমন্ত্রী সোজা চলে যাবেন উত্তরবঙ্গের সচিবালয় উত্তরকন্যায়। সেখানেই তিনি উত্তরবঙ্গের বিভিন্ন জেলার ক্ষয়ক্ষতি নিয়ে প্রশাসনিক বৈঠক করবেন বলে জানা গিয়েছে।

সূত্রের খবর, উত্তরবঙ্গের উপরের দিকের পাঁচ জেলা , দার্জিলিং, কালিম্পং, জলপাইগুড়ি, কোচবিহার ও আলিপুরদুয়ারের ক্ষয়ক্ষতি সরজমিনে খতিয়ে দেখতেই এই সফর বলে জানা গিয়েছে। জানা গিয়েছে, এই সমস্ত জেলার প্রশাসনিক কর্তা ও জনপ্রতিনিধিদের বৈঠকে উপস্থিত থাকতে নির্দেশ দেওয়া হয়েছে। তবে আলিপুরদুয়ার, কোচবিহারের মতো জেলার জনপ্রতিনিধি এবং প্রশাসনকে ভার্চুয়াল মাধ্যমে যোগ দেওয়ার নির্দেশ দিয়েছে নবান্ন। তবে, বন্যা পরিস্থিতি পর্যালোচনার পাশাপাশি মুখ্যমন্ত্রীর একাধিক কর্মসূচিও রয়েছে। ক্ষতিগ্রস্ত এলাকাগুলিতে পরিষেবা প্রদান ও পুনর্বাসন সংক্রান্ত পর্যালোচনা বৈঠক করার পাশাপাশি জেলার জেলাশাসক ও শীর্ষ প্রশাসনিক আধিকারিকদের সঙ্গে বৈঠক করবেন তিনি।

আরও পড়ুন: SIR ফর্ম ফিলআপ করছেন? অনলাইন না অফলাইন! জেনে নিন সঠিক পদ্ধতি

নবান্ন সূত্রে জানা গিয়েছে, রাজ্য জুড়ে প্রায় ১২ হাজারের বেশি ক্ষতিগ্রস্ত পরিবারকে নতুন বাড়ি তৈরির সহায়তা দেওয়া হবে। প্রত্যেক ক্ষতিগ্রস্ত পরিবার ১ লক্ষ ২০ হাজার টাকা করে আর্থিক সাহায্য পাবে। একই সঙ্গে উত্তরবঙ্গের শিলিগুড়ি মহকুমা পরিষদ এলাকায় একটি নতুন শিল্প প্লান্ট গড়ে উঠেছে। মুখ্যমন্ত্রী এই সফরেই সেই প্লান্টের উদ্বোধন করতে পারেন বলে প্রশাসন সূত্রে খবর।

দেখুন খবর:

The post সোমবারই উত্তরবঙ্গ সফরে মুখ্যমন্ত্রী! কী কী কর্মসূচি রয়েছে?  first appeared on KolkataTV.