দার্জিলিংয়ে পর্যটক বাসে হামলা, ভাঙল সামনের ও পাশের কাচ

ওয়েবডেস্ক- পাহাড় দেখতে গিয়ে হামলার শিকার হতে হল পর্যটকদের (Tourist)। দার্জিলিংয়ে (Darjeeling) এই ধরনের ঘটনায় আতঙ্ক ছড়িয়েছে সাধারণ মানুষ থেকে ট্যুরিস্টদের মধ্যে। রবিবার গভীর  রাতে জোড়বাংলায় (Jorbangala) একটি পর্যটক বাসে আচমকাই হামলা চালায় দুষ্কৃতীরা। এই ঘটনায় সোমবার গাড়ির চালক উত্তর রায় থানায় লিখিত অভিযোগ দায়ের করেছেন। ঘটনায় তদন্তে নেমেছে জোড়বাংলা থানার পুলিশ।

পুলিশ সূত্রে খবর, দুজন দুষ্কৃতী একটি ছোট গাড়িতে করে এসে বাসটিকে লক্ষ্য করে ঢিল ছোড়ে। বাসের সামনের ও পাশের কাচ ভেঙে যায়। চালক জানিয়েছেন, কলকাতা থেকে পর্যটকদের নিয়ে কালিম্পং (Kalimpong) হয়ে দার্জিলিং পৌঁছেছিল ওই পর্যটকের দলটি। রাতের জন্য একটি হোটেলের ওঠানো হয় পর্যটকদের। তবে পার্কিং না পেয়ে গাড়ি ঘোরাতে গিয়ে সমস্যায় পড়েন তিনি। প্রথম চালক লেবংয়ে গিয়ে গাড়ি দাঁড় করানোর চেষ্টা করেন। অভিযোগ সেখানে আপত্তি জানায়। এই কারণে জোড়বাংলার বন দফতরের সামনের একটি অফিসের সামনে গিয়ে সেইখানে গাড়ি দাঁড় করাতেই এই হামলার ঘটনা ঘটে। পর্যটকরা সেই সময় বাসে বাইরে না থাকায় বড় ধরনের বিপদ এড়ানো হয়েছে।

উল্লেখ্য, বেশ কয়েক মাস ধরেই পাহাড়ে পরিবহন সংক্রান্ত টানাপোড়েন তৈরি হয়েছে। স্থানীয় চালকদের দাবি, পাহাড়ি গাড়িচালকরাই পর্যটকদের ঘুরিয়ে নিয়ে যাবে। এই দাবির জেরে এই অচলাবস্থা তৈরি হয়েছে। জেলা প্রশাসন সূত্রে খবর, ১৬ জানুয়ারি পরে দুই পক্ষের মধ্যে সমাধানসূত্রে খুঁজে বের করা হবে।

আরও পড়ুন-  নেই হারিয়ে যাওয়ার ভয়, গঙ্গাসাগর মেলায় চালু বিশেষ ব্যবস্থা, দেখুন বড় আপডেট

হিমালয়ান হসপিটালিটি অ্যান্ড ট্যুরিজম ডেভেলপমেন্ট নেটওয়ার্কের সাধারণ সম্পাদক সম্রাট সান্যাল জানান, ‘আমরা চাই প্রশাসন দ্রুত সমাধান করুক। অভিযোগ দায়ের করা হয়েছে। তবে এই ধরনের প্রতিনিয়ত হামলার ঘটনা হলে বিকল্প ভাবতেই হবে। হোটেল, গাইড, যানবাহনের উপরেও এর বিরুদ্ধ প্রভাব পড়েছে।

রাজ্য ইকো ট্যুরিজম কমিটির চেয়ারম্যান রাজ বসু জানিয়েছেন,  এই ধরনের হামলার ঘটনা ঘটলে পর্যটনে প্রভাব পড়বে। জিটিএ কর্মকর্তাদের সঙ্গে কথা বলে কড়া পদক্ষেপের জন্য অনুরোধ করছি’।